CELEX: 31985R0583
Language: el
Date: 1985-03-06 00:00:00
Title: Κανονισμός (ΕΟΚ) αριθ. 583/85 της Επιτροπής της 6ης Μαρτίου 1985 για την τροποποίηση του κανονισμού (ΕΟΚ) αριθ. 2793/77 περί των λεπτομερειών εφαρμογής ειδικής ενισχύσεως για το αποκορυφωμένο γάλα που προορίζεται για τη διατροφή ζώων πλην των νεαρών μόσχων

Avis juridique important

|

31985R0583

Κανονισμός (ΕΟΚ) αριθ. 583/85 της Επιτροπής της 6ης Μαρτίου 1985 για την τροποποίηση του κανονισμού (ΕΟΚ) αριθ. 2793/77 περί των λεπτομερειών εφαρμογής ειδικής ενισχύσεως για το αποκορυφωμένο γάλα που προορίζεται για τη διατροφή ζώων πλην των νεαρών μόσχων  

Επίσημη Εφημερίδα αριθ. L 067 της 07/03/1985 σ. 0018 - 0018

***** ΚΑΝΟΝΙΣΜΟΣ (ΕΟΚ) αριθ. 583/85 ΤΗΣ ΕΠΙΤΡΟΠΗΣ  της 6ης Μαρτίου 1985  για την τροποποίηση του κανονισμού (ΕΟΚ) αριθ. 2793/77 περί των λεπτομερειών εφαρμογής ειδικής ενισχύσεως για το αποκορυφωμένο γάλα που προορίζεται για τη διατροφή ζώων πλην των νεαρών μόσχων  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 13 παράγραφος 3,  Εκτιμώντας:  ότι ο κανονισμός (ΕΟΚ) αριθ. 2793/77 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3345/84 (4), καθορίζει το ύψος της ειδικής ενίσχυσης για το αποκορυφωμένο γάλα σε σκόνη που προορίζεται για τη διατροφή των ζώων πλην των νεαρών μόσχων και τη μέγιστη τιμή πώλησης που εφαρμόζεται από τα γαλακτοκομεία· ότι, λαμβανομένης υπόψη της εξέλιξης της κατάστασης της αγοράς, είναι αναγκαίο να προσαρμοσθούν τα ποσά της ενίσχυσης και η μέγιστη τιμή πώλησης·  ότι η εφαρμογή ενός καθεστώτος για τη θέση υπό έλεγχο της παραγωγής στον γαλακτοκομικό τομέα, μέσω της εφαρμογής της συμπληρωματικής εισφοράς που προβλέπεται στο άρθρο 5γ του κανονισμού (ΕΟΚ) αριθ. 804/68, θα πρέπει να έχει σαν αποτέλεσμα την επαναφορά, σε μεγάλο βαθμό, της ισορροπίας στον τομέα αυτό στο εγγύς μέλλον· ότι, εξάλλου, το καθεστώς ειδικής ενίσχυσης το οποίο διέπει ο κανονισμός (ΕΟΚ) αριθ. 2793/77 απαιτεί μεγάλες δαπάνες σε βάρος του προϋπολογισμού· ότι, κατά συνέπεια, είναι σκόπιμο να μην υπάρχει πλέον εγγύηση για τη διατήρησή του πέραν των δύο περιόδων εμπορίας 1985/86 και 1986/87 μέσω της υποχρέωσης προειδοποίησης που αναφέρεται στο άρθρο 1 παράγραφος 5·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 2793/77 τροποποιείται ως εξής:  1. Στο άρθρο 1 παράγραφος 2:  - το ποσό «9,5 ECU/100 χιλιόγραμμα», που αναφέρεται στην πρώτη περίπτωση, αντικαθίσταται από το ποσό «10,6 ECU/100 χιλιόγραμμα»,  - το ποσό «95 ECU/100 χιλιόγραμμα», που αναφέρεται στη δεύτερη περίπτωση, αντικαθίσταται από το ποσό «106 ECU/100 χιλιόγραμμα».  2. Στο άρθρο 1 καταργείται η παράγραφος 5 από την έναρξη της περιόδου εμπορίας 1987/88.  3. Στο άρθρο 3 παράγραφος 1 στοιχείο γ), το ποσό «3,38 ECU /100 χιλιόγραμμα», που αναφέρεται στην πρώτη περίπτωση, αντικαθίσταται από το ποσό «2,28 ECU/100 χιλιόγραμμα».  Άρθρο 2  Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Μαρτίου 1985.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 6 Μαρτίου 1985.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 148 της 28. 6. 1968, σ. 13.  (2) ΕΕ αριθ. L 150 της 6. 6. 1984, σ. 6.  (3) ΕΕ αριθ. L 321 της 16. 12. 1977, σ. 30.  (4) ΕΕ αριθ. L 312 της 30. 11. 1984, σ. 15.